Շիթփոսթինգ

Համացանցային մշակույթում շիթփոսթինգը կամ թրեշփոսթինգը վեբ-ֆորումի կամ սոցիալական մեդիայի էջն օգտագործելու գործողությունն է՝ երգիծական և «ագրեսիվ, հեգնական և սարսափելի անորակ» բովանդակություն ունեցող հրապարակումներ տեղադրելու համար։ Այն կարելի է համարել թրեշթոքի առցանց անալոգ։ Շիթփոսթները հիմնականում միտումնավոր ստեղծված են քննարկումները շեղելու կամ նվազագույն ջանք գործադրելով ամենամեծ արձագանքը առաջացնելու համար։ Երբեմն այն կարող է նույնիսկ կազմակերպվել որպես համակարգված ֆլեյմ պատերազմի մի մաս՝ վեբկայքը սովորական այցելուների համար անօգտագործելի դարձնելու համար։

Սահմանում և օգտագործում 
Շիթփոսթինգը առցանց սադրանքի ժամանակակից ձև է։ Տերմինն ինքնին հայտնվել է մոտ 2000-ականների կեսերին իմիջբորդերներում, ինչպիսին է 4chan-ը, բայց հայեցակարգը նոր չէ։ 20-րդ դարի սկզբի Դադաիզմ շարժումը ստեղծել է արվեստ, որը միտումնավոր անորակ կամ վիրավորական էր արվեստի աշխարհը գրգռելու համար։ Գրելով Polygon-ի համար՝ Սեմ Գրեսզը համեմատել է շիթփոսթինգը դադաիզմի «շփոթեցնող, կոնտեքստից զերծ ստեղծագործությունների հետ, հատկապես այն պատճառով, որ դրանք այնքան անհեթեթ էին, որ դիտվում էին որպես հեղափոխական գործեր և՛ գեղարվեստական, և՛ քաղաքական առումով»։ Գրեսզեսը գրում է, որ շիթփոսթինգի նպատակն է «լսարանին այնպես շփոթեցնել բովանդակության բացակայության պատճառով, որ նրանք ծիծաղեն կամ ժպտան»։

Դիքին համալսարանի ահաբեկչության գծով փորձագետ, պրոֆեսոր Գրեգ Բարթոնն ասում է, որ ռասիստական շիթփոսթինգը տարածված է համացանցում և մարդկանց համար շփվելու և ուշադրություն գրավելու միջոց է։ Նա ասել է՝ «Սոցիալական մեդիայի բանն այն է, որ այն սոցիալական է։ Դուք ուզում եք ստանալ որոշ արձագանքներ, ցանկանում եք, որ մարդիկ հավանեն ձեր նյութը՝ լինի դա Instagram-ում թե Facebook-ում։ Շիթփոսթինգը ձեր պրոֆիլը բարձրացնելու, պատասխան ստանալու մասին է, և որքան հեգնական և զվարճալի դուք կարող եք լինել այնքան ավելի շատ դուք կստանաք»։

Ժամանակակից քաղաքականության մեջ 
Շիթփոսթինգի քաղաքական կիրառությունը հայտնի է դարձել 2016 թվականի Ամերիկայի Միացյալ Նահանգների նախագահական ընտրությունների ժամանակ։ Այդ տարվա մայիսին The Daily Dot-ը գրել է, որ շիթփոսթը «կանխամտածված սադրանք է, նախատեսված նվազագույն ջանքերով առավելագույն ազդեցություն ստանալու համար»։

2016 թվականի սեպտեմբերին Թրամփի կողմնակից «Nimble America» խումբը արժանացել է մամուլի լայն ուշադրությանը։ The Daily Beast-ը նկարագրել է խումբը որպես «նվիրված «շիթփոսթինգին» և Հիլարի Քլինթոնին վիրավորող ինտերնետային մեմերի շրջանառությանը»։

2016 թվականի սեպտեմբերին The Independent-ը գրել է, որ շիթփոսթինգը ապաքաղաքական «գործիք է, որը կարող է տարբեր ազդեցությունների ենթարկվել»։ Սակայն նման գրառումները հայտնվել են 2016 թվականի ԱՄՆ նախագահական ընտրություններից շատ առաջ։ Engineering & Technology ամսագիրը գրել է, որ «շիթփոսթինգը, լինի դա ձախից թե աջից, վտանգավոր կերպով մոտ է Օրուելի «Երկու րոպեանոց ատելության» առցանց մետաստազիզացմանը»։

2016 թվականի նոյեմբերին, Esquire ամսագիրը գրել է, որ «համացանցային ծաղրը ի հայտ է գալիս որպես օրինական քաղաքական տեխնիկա՝ շիթփոսթինգ։ Գուցե 2020 թվականի ընտրությունները ամբողջովին շիթփոսթինգ լինեն»։

2018 թվականի մարտին, խոսելով New Urbanist Shitposting կամ New Urbanist Memes for Transit Oriented Teens ֆեյսբուքյան խմբի մասին, Chicago ամսագիրը սահմանել է այն որպես «գրառումներ, որոնք նախատեսված են լինել անհարմար և անտեղի, վատթարացնել և շեղել սոցիալական ցանցերի համայնքներին իրենց թեմաները քննարկելուց»։

Financial Times-ը սահմանել է շիթփոսթինգը որպես «ցուցադրաբար անմիտ և անհիմն հրապարակման տեղադրում առցանց ֆորումում կամ սոցիալական ցանցում, որը ունի քննարկումները շեղելու ազդեցություն»։ Այն օրինակ է բերել բրիտանացի լիբերալ-դեմոկրատների նախկին առաջնորդ Ջո Սուինսոնին, ով ստիպված է եղել հերքել, որ ինքը զվարճանալու համար սպանել է սկյուռներ այն բանից հետո, երբ առցանց «տրոլները» հորինել էին նրա մասին այդ պատմությունը։

Տես նաև 

 Համացանցային մեմ
 Վեբ-ֆորում

Ծանոթագրություններ 

Համացանցային մշակույթ
Հակաինտելեկտուալիզմ
Համացանցային թրոլինգ
Համացանցային մեմեր
Անգլերեն բառեր և արտահայտություններ
Սև հումոր
ԱԽՎ նախագծի հոդվածներ